钦定古今图书集成/理学汇编/文学典/第168卷 > 《韩碑》李商隐
## 钦定古今图书集成/理学汇编/文学典/第168卷 > 《韩碑》李商隐

元和天子神武姿，彼何人哉轩与羲。誓将上雪列圣
耻，坐法宫中朝四夷。淮西有贼五十载，封狼生䝙䝙
生罴。不据山河据平地，长戈利矛日可麾。帝得圣相
相曰度，贼斫不死神扶持。腰悬相印作都统，阴风惨
澹天王旗。愬《武》古通作牙爪，仪曹外郎载笔随。行军
司马智且勇，十四万众犹虎貔。入蔡缚贼献太庙，功
无与让恩不訾。帝曰汝度功第一，汝从事愈宜为辞。
愈拜稽首蹈且舞，金石刻画臣能为，古者世称大手
笔，此事不系于职司，当仁自古有不让。言讫屡颔天子颐。公退斋戒坐小阁，濡染大笔何淋漓。点窜《尧典》
《舜典》字，涂改《清庙》生民诗。文成破体书在纸，清晨再
拜铺丹墀。表曰臣愈昧死上咏神圣《功书之碑》。碑高
三丈字如斗，负以灵鳌蟠以螭。句奇语重喻者少，谗
之天子言其私。长绳百尺拽碑倒，粗砂大石相磨治。
公之斯文若元气，先时已入人肝脾。汤盘孔鼎有述
作，今无其器存其辞。呜呼圣王及圣相，相与烜赫流
淳熙。公之斯文不示后，曷与三五相攀追。愿书万本
诵万过，口角流沫右手胝。传之七十有二代，以为封
禅玉检明堂基。